b'\n_START_ARTICLE_\nHenrik Ibsen\n_START_SECTION_\nLapsuus ja nuoruus 1828\xe2\x80\x931849\n_START_PARAGRAPH_\nHenrik Ibsenin vanhemmat olivat Knud Ibsen ja Marichen Altenburg, jotka molemmat kuuluivat Skienin porvaristoon. Vuonna 1883 kirjeess\xc3\xa4\xc3\xa4n tanskalaiselle kriitikolle Georg Brandesille Ibsen kirjoitti, ett\xc3\xa4 "sek\xc3\xa4 is\xc3\xa4ni ett\xc3\xa4 \xc3\xa4itini kuuluivat Skienin arvostetuimpiin sukuihin", ja ett\xc3\xa4 h\xc3\xa4n oli l\xc3\xa4heist\xc3\xa4 sukua "suunnilleen kaikille kauppiassuvuille, jotka hallitsivat paikkakuntaa ja sen l\xc3\xa4hiseutuja"._NEWLINE_Ibsenin isois\xc3\xa4ll\xc3\xa4 Henrich Ibsenill\xc3\xa4 oli oma alus Caritas (latinaksi "laupeus"), ja h\xc3\xa4n menehtyi aluksen haaksirikkouduttua Hesnesille Grimstadin edustalle vuonna 1797. Vuotta my\xc3\xb6hemmin leski Johanne (omaa sukua Plesner) meni naimisiin laivanvarustajan ja tulevan tilanomistajan Ole Pausin kanssa, ja Knud Ibsen varttui Pausin tilalla Gjerpenin \xc3\x98stre Risingiss\xc3\xa4. Knudilla oli viisi nuorempaa velipuolta ja nelj\xc3\xa4 sisarpuolta. Vuonna 1825 Knud Ibsen avioitui Marichen Altenburgin kanssa. Marichen oli Johan Andreas Altenburgin ja Hedevig Christine Pausin tyt\xc3\xa4r, ja Knudin is\xc3\xa4puolen Ole Pausin veljentyt\xc3\xa4r. Avioliitto oli "t\xc3\xa4ydellinen perhej\xc3\xa4rjestely"; sulhanen ja morsian olivat varttuneet yhdess\xc3\xa4 ja tulleet yht\xc3\xa4 l\xc3\xa4heisiksi kuin sisar ja veli. Pausin, Altenburgin, Plesnerin ja Ibsenin suvut liittyiv\xc3\xa4t toisiinsa monimutkaisena verkostona. Robert Fergusonin mukaan Ibseni\xc3\xa4 kiehtoi lapsuudesta asti h\xc3\xa4nen vanhempiensa "merkillinen, l\xc3\xa4hes insestinen avioliitto". Ibsen k\xc3\xa4sitteli l\xc3\xa4hisukulaisten v\xc3\xa4lisen avioliiton teemaa muun muassa n\xc3\xa4ytelmiss\xc3\xa4 Kummittelijoita ja Rosmersholma._NEWLINE_Henrik Ibsen kastettiin kotonaan 28. maaliskuuta vuonna 1828, ja kaste vahvistettiin Skienin kirkossa Christianskirkeniss\xc3\xa4 19. kes\xc3\xa4kuuta samana vuonna. H\xc3\xa4net ristittiin isoisoisiens\xc3\xa4 Henrich Ibsenin ja Johan Altenburgin ja kenties my\xc3\xb6s set\xc3\xa4ns\xc3\xa4 Henrik Johan Pausin mukaan. Ibsen oli vanhin viidest\xc3\xa4 sisaruksesta (vanhempi veli oli kuollut samana vuonna kuin syntyi). Erityisen l\xc3\xa4heinen Ibsen oli sisarensa Hedvigin kanssa._NEWLINE_Knud Ibsen perusti puutavarayrityksen vuonna 1825, ja Marichenin suuren is\xc3\xa4nperinn\xc3\xb6n turvin \xe2\x80\x93 h\xc3\xa4nen is\xc3\xa4ns\xc3\xa4 oli ollut Skienin rikkaimpia miehi\xc3\xa4 \xe2\x80\x93 he pystyiv\xc3\xa4t jatkuvasti laajentamaan liiketoimintaansa 1830-luvun alussa. My\xc3\xb6hemmin yritys joutui kuitenkin ongelmiin, ja vuonna 1835 Knud Ibsen menetti l\xc3\xa4hes kaiken, mink\xc3\xa4 omisti, ja perhe joutui muutamaan kes\xc3\xa4huvilaan muutaman kilometrin p\xc3\xa4\xc3\xa4h\xc3\xa4n Skienin keskustasta. Varakkaat sukulaiset hylk\xc3\xa4siv\xc3\xa4t perheen. Sosiaalisen aseman heikentyminen katkeroitti Knud Ibsenin, ja t\xc3\xa4m\xc3\xa4 alkoi juoda._NEWLINE_Marichen oli ollut lapsesta saakka kiinnostunut teatterista ja leikki nukeilla aikuisenakin. H\xc3\xa4n vei Henrikin teatteriin aina kun Skieniss\xc3\xa4 vieraili teatteriryhmi\xc3\xa4. Henrik ilmeisesti peri taiteelliset lahjansa ja kiinnostuksenkohteensa \xc3\xa4idilt\xc3\xa4\xc3\xa4n. Aviomiehen ep\xc3\xa4onni teki Marichenista hiljaisen ja aran. Tyt\xc3\xa4r Hedvig kirjoitti \xc3\xa4idist\xc3\xa4\xc3\xa4n: "H\xc3\xa4n oli hiljainen, rakastettava nainen, kodin syd\xc3\xa4n. H\xc3\xa4n uhrasi jatkuvasti itsens\xc3\xa4. H\xc3\xa4ness\xc3\xa4 ei ollut katkeruutta eik\xc3\xa4 halveksuntaa." Monet Ibsenin teosten hahmot perustuvat h\xc3\xa4nen perheenj\xc3\xa4seniins\xc3\xa4, usein is\xc3\xa4\xc3\xa4n ja \xc3\xa4itiin, joita kuvataan n\xc3\xa4ytelmiss\xc3\xa4 Peer Gynt, Villisorsa ja Kuninkaan alut._NEWLINE_Nuoruudessaan Ibsen luki kaunokirjallisuutta ja harrasti nukketeatteria, piirt\xc3\xa4mist\xc3\xa4 ja maalaamista. H\xc3\xa4n alkoi my\xc3\xb6s varhain kirjoittaa runoja. V\xc3\xa4h\xc3\xa4n sen j\xc3\xa4lkeen, kun Ibsen oli p\xc3\xa4\xc3\xa4ssyt ripille Gjerpenin kirkossa 1. lokakuuta vuonna 1843, perhe muutti takaisin Skieniin. He asuivat Snipetorpissa talossa, jonka omisti Knud Ibsenin yksitoista vuotta nuorempi velipuoli, laivanvarustaja ja kauppias Christopher Blom Paus. 15-vuotias Henrik l\xc3\xa4hti saman vuoden joulukuussa Skienist\xc3\xa4 ja meni apteekkarin oppiin Grimstadiin. Ibsenin perhe asui Snipetorpissa vuoteen 1865 saakka.\n_START_SECTION_\nApteekkarin oppipoikana Grimstadissa\n_START_PARAGRAPH_\nGrimstadissakin asuessaan Ibsen jatkoi vapaa-aikanaan kirjallisuusharrastustaan. H\xc3\xa4n luki muun muassa Oehlenschl\xc3\xa4geri\xc3\xa4, Kierkegaardia, Welhavenia ja Wergelandia, ja tutustui Voltaireen. Ibsen aikoi yliopistoon lukemaan l\xc3\xa4\xc3\xa4ketiedett\xc3\xa4. Tuolloin h\xc3\xa4n alkoi my\xc3\xb6s opiskella latinaa._NEWLINE_Pyykk\xc3\xa4ri Else Sophie Birkedalen synnytti vuonna 1846 lapsen, jolle antoi nimeksi Henrik Ibsenin mukaan Hans Jacob Henriksen. Else Sophieta kymmenen vuotta nuorempi Ibsen tunnusti isyyden, mutta ei halunnut olla miss\xc3\xa4\xc3\xa4n tekemisiss\xc3\xa4 pojan kanssa lukuun ottamatta pojalle t\xc3\xa4m\xc3\xa4n 14-vuotisp\xc3\xa4iv\xc3\xa4\xc3\xa4n asti maksamaansa avustusta.\n_START_SECTION_\nBrynjolf Bjarmen Catilina\n_START_PARAGRAPH_\nGrimstadissa Ibsen yst\xc3\xa4vystyi \xc3\xa4lykk\xc3\xb6jen Christopher Duen ja Ole Schulerudin kanssa. He kolme viettiv\xc3\xa4t paljon aikaa yhdess\xc3\xa4 pohtien eksistentiaalisia kysymyksi\xc3\xa4. Tuolloin Ibsen kirjoitti lukuisien runojen lis\xc3\xa4ksi my\xc3\xb6s ensimm\xc3\xa4isen n\xc3\xa4ytelm\xc3\xa4ns\xc3\xa4 Catilinan, joka syntyi osittain latinan opiskelun ja osittain vallankumousvuoden 1848 inspiroimana. Silos\xc3\xa4keell\xc3\xa4 kirjoitettu Catilina ilmestyi Kristianiassa (nyk. Oslo) salanimell\xc3\xa4 Byrnjolf Bjarme. Ibsen oli tuolloin 22-vuotias. Koska mik\xc3\xa4\xc3\xa4n kustantamo ei ollut halukas julkaisemaan n\xc3\xa4ytelm\xc3\xa4\xc3\xa4, julkaisemisen maksoi Ole Schulerud saamallaan pienell\xc3\xa4 perinn\xc3\xb6ll\xc3\xa4. H\xc3\xa4nest\xc3\xa4 Catilina oli lupaava teos. Se myi kuitenkin vain v\xc3\xa4h\xc3\xa4n, ja suurin osa painoksesta p\xc3\xa4\xc3\xa4tyi j\xc3\xa4tepaperiksi._NEWLINE_Ibsen uudisti n\xc3\xa4ytelm\xc3\xa4n 25 vuotta my\xc3\xb6hemmin ja kommentoi nuoruudenty\xc3\xb6t\xc3\xa4\xc3\xa4n n\xc3\xa4in:_NEWLINE__NEWLINE_\xc2\xbbPaljon sellaista, mit\xc3\xa4 my\xc3\xb6hemm\xc3\xa4t teokseni ovat k\xc3\xa4sitelleet \xe2\x80\x93 ristiriitaa kyvyn ja halun, tahdon ja sattuman, ihmiskunnan ja yksil\xc3\xb6n v\xc3\xa4lill\xc3\xa4, samanaikaista tragediaa ja komediaa \xe2\x80\x93 on n\xc3\xa4iss\xc3\xa4 s\xc3\xa4keiss\xc3\xa4 jo idullaan."\xc2\xbb\n_START_SECTION_\nKypsymisvuodet 1850\xe2\x80\x931863\n_START_PARAGRAPH_\nVuonna 1850 Ibsen muutti Kristianiaan. Matkalla p\xc3\xa4\xc3\xa4kaupunkiin h\xc3\xa4n vieraili Skienin-kodissa viimeist\xc3\xa4 kertaa. Perhe oli sill\xc3\xa4 v\xc3\xa4lin liittynyt Lammers-liikkeeseen, joka oli kristillinen her\xc3\xa4tysliike. Tuolloin h\xc3\xa4n my\xc3\xb6s tapasi viimeist\xc3\xa4 kertaa Hedvig-sisarensa. Lammers-liike piti muun muassa kirjallisuutta paholaisen ty\xc3\xb6n\xc3\xa4._NEWLINE_Kun Ibsenin veli Ole pyysi t\xc3\xa4t\xc3\xa4 kirjoittamaan suosituksen hakiessaan ty\xc3\xb6t\xc3\xa4 majakanvartijana, Ibsen kirjoitti: "Teid\xc3\xa4n erinomaisuuteenne! Ainoa elossa oleva veljeni Ole Paus Ibsen, joka asuu Tj\xc3\xb8messa, hakee majakanvartijan paikkaa ja on pyyt\xc3\xa4nyt minua puhemiehekseen Teid\xc3\xa4n Erinomaisuudellenne. T\xc3\xa4ss\xc3\xa4 ominaisuudessa pyyd\xc3\xa4n Teit\xc3\xa4 lukemaan liitteen\xc3\xa4 olevat kirjeet ja asiakirjat. Itsell\xc3\xa4ni ei ole muuta lis\xc3\xa4tt\xc3\xa4v\xc3\xa4\xc3\xa4."_NEWLINE_Kristianiassa Ibsen k\xc3\xa4vi yhdess\xc3\xa4 muun muassa runoilija Bj\xc3\xb8rnstjerne Bj\xc3\xb8rnsonin kanssa pedagogi Henrik Heltbergin koulua, joka valmisti yliopistoon pyrkivi\xc3\xa4. Rahaa Ibsen ansaitsi satunnaisilla toimittajan t\xc3\xb6ill\xc3\xa4. H\xc3\xa4n reputti kreikassa ja aritmetiikassa. Todellisuudessa h\xc3\xa4n oli k\xc3\xa4ynyt koulua vain kaksi viikkoa. Siihen aikaan k\xc3\xb6yhyys oli niin yleist\xc3\xa4, ettei her\xc3\xa4tt\xc3\xa4nyt huomiota, vaikka Ibsen k\xc3\xa4ytti takkina huopaa ja jaloissa h\xc3\xa4nell\xc3\xa4 oli pelk\xc3\xa4t kalossit. Kenkiin h\xc3\xa4nell\xc3\xa4 ei ollut varaa._NEWLINE_Ibsen sai ainutlaatuisen tilaisuuden, kun viuluvirtuoosi ja kulttuuripersoona Ole Bull kutsui 23-vuotiaan Ibsenin vasta-avattuun teatteriinsa Bergeniin vuonna 1851. Teatterin johtokunta my\xc3\xb6nsi h\xc3\xa4nelle alustavasti stipendimatkan, jolla h\xc3\xa4n p\xc3\xa4\xc3\xa4sisi opiskelemaan teatteria K\xc3\xb6\xc3\xb6penhaminaan ja Dresdeniin. Ole Bullin Det norske Theater -teatterissa Ibsen teki teatteriohjaajan ty\xc3\xb6teht\xc3\xa4vi\xc3\xa4. H\xc3\xa4n oli vastuussa koristuksista, puvustuksesta, rekvisiitasta ja n\xc3\xa4yttelij\xc3\xb6iden asettelemisesta lavalle. Ty\xc3\xb6skentely t\xc3\xa4ss\xc3\xa4 pioneeriteatterissa vuosina 1851-57 loi pohjaa Ibsenin tulevalle n\xc3\xa4ytelm\xc3\xa4kirjailijan uralle._NEWLINE_Ty\xc3\xb6skennelless\xc3\xa4\xc3\xa4n teatterissa Ibsen kirjoitti nelj\xc3\xa4 uutta n\xc3\xa4ytelm\xc3\xa4\xc3\xa4, joissa oli vaikutteita Norjan kansanrunoudesta ja historiasta. Historia on erityisesti l\xc3\xa4sn\xc3\xa4 n\xc3\xa4ytelm\xc3\xa4ss\xc3\xa4 Inger, \xc3\x96str\xc3\xa5tin rouva (Fru Inger til \xc3\x98steraad)._NEWLINE_Vuonna 1857 Ibsen palasi Kristianiaan menty\xc3\xa4\xc3\xa4n naimisiin Suzannah Thoresenin kanssa, joka oli kirjailija Magdalene Thoresenin tyt\xc3\xa4rpuoli. Vuotta my\xc3\xb6hemmin syntyi heid\xc3\xa4n ainoa lapsensa Sigurd Ibsen, ja Ibsen ty\xc3\xb6skenteli ohjaajana uudessa Christiania Theaterissa M\xc3\xb8llergatanilla vuoteen 1864 saakka. Suzannah oli lahjakas nainen, ja h\xc3\xa4n oli Ibsenille t\xc3\xa4rke\xc3\xa4 innoittaja, kuuntelija ja kriitikko t\xc3\xa4m\xc3\xa4n koko loppuel\xc3\xa4m\xc3\xa4n ajan._NEWLINE_Kun avioitunut Ibsen oli asettunut v\xc3\xa4liaikaisesti Kristianiaan, h\xc3\xa4n kirjoitti Edda-runojen inspiroiman n\xc3\xa4ytelm\xc3\xa4n Helgelannin sankarit (H\xc3\xa6rm\xc3\xa6ndene paa Helgeland)ja 1200-luvun kansalaissotaa k\xc3\xa4sittelev\xc3\xa4n teoksen Kuninkaan alut (Kongs-Emnerne). Lis\xc3\xa4ksi h\xc3\xa4n kirjoitti aikalaisn\xc3\xa4ytelm\xc3\xa4n Rakkauden komedia (Kj\xc3\xa6rlighedens Komedie). N\xc3\xa4ist\xc3\xa4 Kuninkaan alut on merkitt\xc3\xa4vin._NEWLINE_Vuonna 1859 Ibsen kokeili siipi\xc3\xa4\xc3\xa4n my\xc3\xb6s oopperalaulajana ja alkoi kirjoittaa librettoa Fjeldfuglen. Se ei koskaan valmistunut, vaan Ibsen j\xc3\xa4tti libreton kesken jo toisen n\xc3\xa4yt\xc3\xb6ksen kohdalla. Teksti kuitenkin julkaistiin postuumisti vuonna 1909.\n_START_SECTION_\nUlkomailla\n_START_PARAGRAPH_\nVuonna 1863 Ibsen sai Det akademiske Collegiumin matka-apurahan, jonka suuruus oli 400 Norjan speciedaleria. Vaimo Suzannah ja poika Sigurd matkustivat edelt\xc3\xa4 K\xc3\xb6\xc3\xb6penhaminaan, mutta Ibsen j\xc3\xa4i Kristianiaan auttamaan Christiania Theateria Kuninkaan alut -n\xc3\xa4ytelm\xc3\xa4ns\xc3\xa4 n\xc3\xa4ytt\xc3\xa4m\xc3\xb6sovituksessa. H\xc3\xa4n l\xc3\xa4hti Norjasta 1. huhtikuuta vuonna 1864 kev\xc3\xa4\xc3\xa4n ensimm\xc3\xa4isell\xc3\xa4 h\xc3\xb6yrylaivalla, joka mursi tiens\xc3\xa4 j\xc3\xa4\xc3\xa4n l\xc3\xa4pi ja vapautti kaupungin talven aiheuttamasta pitk\xc3\xa4st\xc3\xa4 eristyksest\xc3\xa4. Ibsen vietti kuukauden vaimonsa ja poikansa kanssa K\xc3\xb6\xc3\xb6penhaminassa, ennen kuin jatkoi matkaansa Saksan kautta junalla Venetsiaan, miss\xc3\xa4 h\xc3\xa4n vietti pari viikkoa. H\xc3\xa4n saapui Roomaan 19. kes\xc3\xa4kuuta. Ensimm\xc3\xa4isin\xc3\xa4 vuosina Ibsenin matkakassan huvettua Bj\xc3\xb8rnstjerne Bj\xc3\xb8rnson ja valtion asianajaja Bernhard Dunker l\xc3\xa4hettiv\xc3\xa4t h\xc3\xa4nelle rahaa._NEWLINE_Seuraavat 27 vuotta Ibsen vietti ulkomailla ja vieraili kotimaassa vain harvoin ja lyhyesti. T\xc3\xa4n\xc3\xa4 ajanjaksona Italiassa ja Saksassa asuessaan Ibsen kirjoitti tunnetuimmat n\xc3\xa4ytelm\xc3\xa4ns\xc3\xa4. Ensin ilmestyi Brand (1866), symbolinen tragedia papista, joka seuraa korkeita periaatteitaan. Vuotta my\xc3\xb6hemmin h\xc3\xa4n kirjoitti ehk\xc3\xa4 tunnetuimman teoksensa, Peer Gyntin. N\xc3\xa4m\xc3\xa4 teokset tekiv\xc3\xa4t Ibsenist\xc3\xa4 yhden Skandinavian tunnetuimmista kirjailijoista, ja vuonna 1866 h\xc3\xa4nelle my\xc3\xb6nnettiin Norjan valtion taiteilijapalkka.\n_START_SECTION_\nPaluu Norjaan\n_START_PARAGRAPH_\nVuonna 1891 Ibsen palasi Norjaan, miss\xc3\xa4 h\xc3\xa4n jatkoi kirjoittamistaan vuoteen 1900 asti. H\xc3\xa4nen avioliittonsa oli iloton, mutta yst\xc3\xa4vyyssuhteet nuorempiin naisiin rikkoivat yksitoikkoisuutta. Vuonna 1893 h\xc3\xa4nelle my\xc3\xb6nnettiin Pyh\xc3\xa4n Olavin ritarikunnan suurristi._NEWLINE_Vuonna 1898 Ibsen juhli 70-vuotissyntym\xc3\xa4p\xc3\xa4iv\xc3\xa4\xc3\xa4ns\xc3\xa4. Juhlallisuuksien yhteydess\xc3\xa4 sek\xc3\xa4 Tanskan ett\xc3\xa4 Ruotsin kuningas my\xc3\xb6nsi h\xc3\xa4nelle Dannebrogin ritarikunnan ja Nordstjernen ritarikunnan suurristit._NEWLINE_Linnassa j\xc3\xa4rjestettyjen tanssiaisten j\xc3\xa4lkeen vuonna 1900 Ibsen sairastui. Aftenposten-lehdess\xc3\xa4 kirjoitettiin joitakin p\xc3\xa4ivi\xc3\xa4 my\xc3\xb6hemmin, ett\xc3\xa4 Ibsen oli "influessan kourissa" eik\xc3\xa4 voinut ottaa vastaan vieraita syntym\xc3\xa4p\xc3\xa4iv\xc3\xa4n\xc3\xa4\xc3\xa4n 20. maaliskuuta. J\xc3\xa4lkeenp\xc3\xa4in on spekuloitu, oliko oikeasti kysymyksess\xc3\xa4 Ibsenin ensimm\xc3\xa4inen aivohalvaus. Joka tapauksessa Ibsenin heikkenev\xc3\xa4 terveys esti kirjallisen uran jatkon, vaikka h\xc3\xa4n antoikin yh\xc3\xa4 haastatteluja. Bj\xc3\xb8rnson vieraili 70-vuotisp\xc3\xa4iv\xc3\xa4n\xc3\xa4\xc3\xa4n 8. joulukuuta vuonna 1902 Ibsenin luona, sill\xc3\xa4 t\xc3\xa4m\xc3\xa4 oli liian sairas l\xc3\xa4hte\xc3\xa4kseen kotoaan. Ibsen otti h\xc3\xa4nen k\xc3\xa4tens\xc3\xa4 omiensa v\xc3\xa4liin ja sanoi, ett\xc3\xa4 kaikista "muistelen useimmin sinua. Olit rakkaimpani. Sinua ajattelin my\xc3\xb6s h\xc3\xa4nen kohdallaan... l\xc3\xa4\xc3\xa4kint\xc3\xa4upseerin..." "L\xc3\xa4\xc3\xa4kint\xc3\xa4upseerin?", Bj\xc3\xb8rnson ihmetteli, ja molemmat miettiv\xc3\xa4t hyv\xc3\xa4n tovin, ennen kuin tajusivat, ett\xc3\xa4 kyse oli En folkefiende -n\xc3\xa4ytelm\xc3\xa4n tohtori Stockmannista._NEWLINE_Vuonna 1903 Ibsen esiintyi viimeisen kerran julkisuudessa, sill\xc3\xa4 sen j\xc3\xa4lkeen useat halvauskohtaukset aiheuttivat h\xc3\xa4nelle vakavia vammoja. My\xc3\xb6hemmin h\xc3\xa4nen tilansa vain heikkeni. Kolme vuotta my\xc3\xb6hemmin, toukokuun 23. p\xc3\xa4iv\xc3\xa4n\xc3\xa4 vuonna 1906 kello 14.30, Ibsen kuoli asunnossaan Kristianian Albins gatella 78-vuotiaana._NEWLINE_Ibsenin l\xc3\xa4\xc3\xa4k\xc3\xa4ri Edvard Bull kertoi, ett\xc3\xa4 Ibsenin l\xc3\xa4hiomaiset olivat ker\xc3\xa4\xc3\xa4ntyneet kirjailijan s\xc3\xa4ngyn ymp\xc3\xa4rille ennen t\xc3\xa4m\xc3\xa4n kuolemaa. Ilmeisesti omaisia lohduttaakseen sairaanhoitaja sanoi Ibsenin n\xc3\xa4ytt\xc3\xa4v\xc3\xa4n v\xc3\xa4h\xc3\xa4n paremmalta t\xc3\xa4n\xc3\xa4\xc3\xa4n. Anekdootin mukana Ibsen kohottautui t\xc3\xa4ll\xc3\xb6in vuoteessaan ja sanoi selke\xc3\xa4ll\xc3\xa4 \xc3\xa4\xc3\xa4nell\xc3\xa4: "Kaikkea muuta!" Sitten h\xc3\xa4n vajosi takaisin s\xc3\xa4ngylle ja vaipui koomaan, eik\xc3\xa4 en\xc3\xa4\xc3\xa4 puhunut mit\xc3\xa4\xc3\xa4n. L\xc3\xa4\xc3\xa4k\xc3\xa4rin mukaan Ibsenin sanat eiv\xc3\xa4t olleet vastaus siihen, mit\xc3\xa4 oli puhuttu, vaan h\xc3\xa4nen viimeiset sanansa olivat protesti, mik\xc3\xa4 tuntuu sopivalta koko el\xc3\xa4m\xc3\xa4ns\xc3\xa4 ajan vastavirtaan uineelle miehelle._NEWLINE_Vuonna 1903 n\xc3\xa4yttelij\xc3\xa4 Knut Wigert ja Nasjonalmuseet Henrik Ibsen -s\xc3\xa4\xc3\xa4ti\xc3\xb6 vuokrasivat kirjailijan viimeisen kodin. Vuodesta 1993 Norske Folkemuseum -museo alkoi vastata sen toiminnasta. Kun Ibsenin kodin ovet oli suljettu yleis\xc3\xb6lt\xc3\xa4 vuonna 2005, avattiin Oslon Ibsen-museo (Ibsenmuseet) uudelleen Ibsenin kuoleman satavuotisp\xc3\xa4iv\xc3\xa4n 23. toukokuuta 2006 johdosta. Museota oli laajennettu uusin n\xc3\xa4yttelytiloin ja sinne oli rakennettu alkuper\xc3\xa4isen kaltainen runoilijakoti.\n_START_SECTION_\nHautajaiset\n_START_PARAGRAPH_\nIbsen haudattiin Grav Felserin hautalehtoon 1. kes\xc3\xa4kuuta vuonna 1906. Hautajaisseremonia pidettiin t\xc3\xa4ydess\xc3\xa4 Oslon Trefoldighetskirkeniss\xc3\xa4, jonka ulkopuolella hautajaisia seurasi arvioiden mukaan 20\xc2\xa0000 ihmist\xc3\xa4. Per\xc3\xa4ti 44 seppelett\xc3\xa4 laskettiin arkulle. Tilaisuuden j\xc3\xa4lkeen arkkua kannettiin pitkin Ullev\xc3\xa5lsveien-katua kulkueessa, johon kuului edustajia Norjan suurk\xc3\xa4r\xc3\xa4jilt\xc3\xa4, hallituksesta, korkeimmasta oikeudesta, Oslon kaupunginvaltuustosta sek\xc3\xa4 ulkomaisista edustustoista. Kirkkomaalla pidettiin yksinkertainen seremonia, jonka aikana kauppiaskuoro esitti kappaleen "Vaag o sj\xc3\xa6l o bed" ja kaartinorkesteri soitti Edvard Griegin s\xc3\xa4velt\xc3\xa4m\xc3\xa4n Rikard Nordaakin surumarssin._NEWLINE_Arkun laskivat taidemaalari Eilif Petersen, kirjailija Wilhelm Krag, arkkitehti Harald Olsen, s\xc3\xa4velt\xc3\xa4j\xc3\xa4 Ole Olsen, toimittaja Nils Vogt ja teatterinjohtaja Johan Fahstr\xc3\xb8m yhdess\xc3\xa4 opiskelijaliitto Studentersamfundetin kanssa. Kirkkoherra Christopher Bruun johti maahanpanijaisia._NEWLINE_Norwegian Air Shuttle -lentoyhti\xc3\xb6 on maalauttanut Ibsenin kuvan yhden Boeing 737-800 -koneensa pyrst\xc3\xb6\xc3\xb6n. Ibsenin kuva on aiemmin ollut my\xc3\xb6s Boeing 737-300 -koneessa.\n_START_SECTION_\nKuninkaan alut\n_START_PARAGRAPH_\nKuninkaan alut (Kongs-Emnerne) ilmestyi lokakuussa vuonna 1863 ja sai ensi-iltansa 17. joulukuuta vuonna 1864. Se oli ensimm\xc3\xa4inen Ibsenin 1860-luvun suurista tragedioista. N\xc3\xa4ytelm\xc3\xa4 sijoittuu 1200-luvun alkupuoliskolle, jolloin herttua Skule taisteli Norjan kruunusta nuoren kuninkaan H\xc3\xa5kan H\xc3\xa5kanssonin kanssa. Samalla piispa Nikolas Arnesson juonitteli her\xc3\xa4tt\xc3\xa4\xc3\xa4kseen pahaa verta heid\xc3\xa4n v\xc3\xa4lilleen. N\xc3\xa4ytelm\xc3\xa4 on kirjoitettu hyvin, siin\xc3\xa4 on j\xc3\xa4nnitt\xc3\xa4v\xc3\xa4 juoni ja iskevi\xc3\xa4 repliikkej\xc3\xa4, ja se sopi hyvin aikansa kansallisromanttiseen makuun. Aikalaiset tiesiv\xc3\xa4t nyt, ett\xc3\xa4 Ibsenist\xc3\xa4 oli kehittym\xc3\xa4ss\xc3\xa4 mestarillinen n\xc3\xa4ytelm\xc3\xa4kirjailija. Teatterin suurin vaikeus on n\xc3\xa4ytelm\xc3\xa4n tiivist\xc3\xa4minen yhteen iltaan, ja n\xc3\xa4ytelm\xc3\xa4 onkin lyhyempi kuin Ibsenin kaksi seuraavaa._NEWLINE_J\xc3\xa4lkipolvien keskuudessa Kuninkaan alut ei ole nauttinut yht\xc3\xa4 suurta suosiota kuin Ibsenin my\xc3\xb6hemm\xc3\xa4t n\xc3\xa4ytelm\xc3\xa4t. N\xc3\xa4ytelm\xc3\xa4n opetuksena on Brandin tapaan silkan tahdonvoiman palvonta, mihin nykyajan katsojan on vaikea samaistua. On ehk\xc3\xa4 kuvaavaa, ett\xc3\xa4 Vidkun Quisling innostui n\xc3\xa4ytelm\xc3\xa4st\xc3\xa4 ja kuvasi sit\xc3\xa4 Nasjonal Samling -puolueen ohjelmaksi. Vaikka Ibseni\xc3\xa4 ei voikaan ep\xc3\xa4ill\xc3\xa4 fasismisympatioista, teoksessa esiintyy kansallismielist\xc3\xa4 taisteluhenke\xc3\xa4 ja verist\xc3\xa4 kuolemaa, mik\xc3\xa4 150 vuotta my\xc3\xb6hemmin voi tuntua vieraalta. Piispa Nikolaksen pahuus ja pelkuruus selitet\xc3\xa4\xc3\xa4n n\xc3\xa4ytelm\xc3\xa4ss\xc3\xa4 t\xc3\xa4m\xc3\xa4n surkastuneilla sukupuolielimill\xc3\xa4, mik\xc3\xa4 my\xc3\xb6s vaikuttaa vanhanaikaiselta._NEWLINE_Kuninkaan alut oli Ibsenin viimeinen n\xc3\xa4ytelm\xc3\xa4, jota voi kutsua viikinkiaikaiseksi, ja toiseksi viimeinen vanhemmasta historiallisesta ajasta kertova n\xc3\xa4ytelm\xc3\xa4 (viimeinen oli Keiser og Galil\xc3\xa6er (1873)).\n_START_SECTION_\nBrand\n_START_PARAGRAPH_\nIbsenin l\xc3\xa4pimurtoteos n\xc3\xa4ytelm\xc3\xa4kirjailijana oli Brand vuodelta 1866. N\xc3\xa4ytelm\xc3\xa4 k\xc3\xa4sittelee suoraviivaista pappia, joka asettaa kohtuuttomia vaatimuksia itselleen ja l\xc3\xa4heisilleen. N\xc3\xa4m\xc3\xa4 vaatimukset johtavat h\xc3\xa4net lopulta mahdototmaan tilanteeseen, mutta kuten aina Ibsenill\xc3\xa4, loppu j\xc3\xa4\xc3\xa4 avoimeksi. Lopetusrepliikki "H\xc3\xa4n on Deus Caritatis [rakkauden jumala]" voidaan tulkita monella tavalla. P\xc3\xa4\xc3\xa4henkil\xc3\xb6 on v\xc3\xa4lttelev\xc3\xa4n ja syrj\xc3\xa4\xc3\xa4nvet\xc3\xa4ytyv\xc3\xa4n Peer Gyntin t\xc3\xa4ydellinen vastakohta. T\xc3\xa4m\xc3\xa4n p\xc3\xa4iv\xc3\xa4n lukijoiden on helppo tuomita h\xc3\xa4net, mutta Ibsen itse sanoi: "Brand olen min\xc3\xa4 parhaina hetkin\xc3\xa4ni."_NEWLINE_N\xc3\xa4ytelm\xc3\xa4 on kirjoitettu hyvin vaativaan muotoon, jossa repliikit ovat my\xc3\xb6s loppusointuisia s\xc3\xa4keit\xc3\xa4. T\xc3\xa4t\xc3\xa4 muotoa Ibsen oli jo aiemmin k\xc3\xa4ytt\xc3\xa4nyt Rakkauden komediassa ja k\xc3\xa4ytt\xc3\xa4isi j\xc3\xa4lleen Peer Gyntiss\xc3\xa4. Se, ett\xc3\xa4 Ibsenin onnistui kirjoittamaan samaan aikaan sek\xc3\xa4 loppusoinnullista runoa ett\xc3\xa4 iskevi\xc3\xa4 repliikkej\xc3\xa4, on osoitus h\xc3\xa4nen kielellisest\xc3\xa4 taituruudestaan. Monet n\xc3\xa4ytelm\xc3\xa4n repliikeist\xc3\xa4 ovat siirtyneet tavalliseen kielenk\xc3\xa4ytt\xc3\xb6\xc3\xb6n sananlaskuina, ilman ett\xc3\xa4 ihmiset ovat tienneet niiden alkuper\xc3\xa4\xc3\xa4._NEWLINE_N\xc3\xa4ytelm\xc3\xa4n runomuodon k\xc3\xa4\xc3\xa4nt\xc3\xa4minen muille kielille on hyvin vaikeaa. T\xc3\xa4ydelliset runomuotoiset k\xc3\xa4\xc3\xa4nn\xc3\xb6kset muille kielille kuin ovat harvinaisia lukuun ottamatta ruotsia ja nykynorjaa, joihin k\xc3\xa4\xc3\xa4nnett\xc3\xa4ess\xc3\xa4 monet Ibsenin ratkaisuista pystyt\xc3\xa4\xc3\xa4n s\xc3\xa4ilytt\xc3\xa4m\xc3\xa4\xc3\xa4n. Mainittakoon my\xc3\xb6s, ett\xc3\xa4 tanskalaiset yleens\xc3\xa4 ymm\xc3\xa4rt\xc3\xa4v\xc3\xa4t Ibsenin alkuper\xc3\xa4istekstej\xc3\xa4 paremmin kuin useimmat norjalaiset._NEWLINE_N\xc3\xa4ytelm\xc3\xa4 her\xc3\xa4tti sek\xc3\xa4 innostusta ett\xc3\xa4 arvostelua Tanskassa ja Norjassa. Seuraavan 18 vuoden aikana se julkaistiin uudelleen kymmenen kertaa. N\xc3\xa4ytelm\xc3\xa4st\xc3\xa4 tuli Ibsenin ensimm\xc3\xa4inen kaupallinen menestys, ja h\xc3\xa4n muutti sen j\xc3\xa4lkeen sek\xc3\xa4 k\xc3\xa4sialaansa ett\xc3\xa4 partatyyli\xc3\xa4\xc3\xa4n.'